שביל רמת מנשה

שביל רמת מנשה מתפצל משביל ישראל מדרום מערב למושב עופר ומסתיים בחיבור לשביל ישראל בירידה מחוטם הכרמל ליד בנימינה. אפשר לטייל בשביל בצרוף לטיול בשביל ישראל ובשני הכיוונים. ניתן לטייל בשביל כמעט בכל ימות השנה אך העונה היפה ביותר היא ללא ספק האביב. השביל סומן בשטח בשנת 2013 ואורכו כ-65 ק"מ.
==תיאור הדרך==
אפשר להתחיל ללכת בשביל במושב עופר או בבנימינה, בירידה מחוטם הכרמל. התיאור כאן ממושב עופר.
===ממושב עופר למועצה אזורית מגידו ( 20 ק"מ) ===
במושב עופר הולכים ליציאה הדרומית מהמושב (לשדות) ומגיעים לדרך עפר בסימון אדום (זה השביל) שהולכת ממערב למזרח. פונים מזרחה. השביל ממשיך כברת דרך קצרה לצד גדר ופונה בירידה לחורש. עוברים בבקעה קטנה ועולים לרכס שמשקיף על בת שלמה. יורדים לבת שלמה ולפני שחוצים את כביש 70 יש מכולת להצטיידות. עוברים על גשר את כביש 70 ועוברים בחלק הישן של בת שלמה ,המושבה הוקמה בימי הברון רוטשילד. כדאי להציץ בבית הכנסת הישן. בעזרת נשים היה בימי הבריטים סליק נשק של ההגנה. יוצאים מהמושבה בירידה ופונים לעלות להר חורשן. ההר נמצא בשטח אש ויש לתאם הליכה עם הצבא (04-9538506). עולים בהר חורשן וממנו ממשיכים מזרחה לשמורת יער אלונה ויורדים לעבר הגשר של כביש 6. ממשיכים מזרחה ועוברים בעין מחוללים היפה. בהמשך העליה עוברים לצד כמה נביעות בנחל שלף. חוצים את כביש 672 ומגיעים אחרי כק"מ אחד למתחם מועצה אזורית מגידו. בקיבוץ רמת השופט הסמוך אפשרלהצטייד בכלבו נעים (א'-ה' 10:00-06:00, ו' 14:00-06:00, ש' 14:00-10:00) . לינת שטח מתאפשרת במורד השביל כק"מ אחד ממתחם המועצה.
===ממועצה אזורית מגידו לקיבוץ דליה (כביש 672) (24 ק"מ)===
ממתחם המועצה יורדים לעבר עין נרדית ופונים מזרחה במקביל לערוצו של נחל השופט. יורדים לעמק השלום ועין פרור. מכאן ממשיכים לצפון מזרח. עד לאזור קיבוץ הזורע הולכים פחות או יותר במקביל לנחל השופט. מהזורע פונים לדרום מזרח והולכים עד משמר העמק. ממשמר העמק פונים לדרום מערב ומגיעים אחרי עליה לא ארוכה לאנדרטת הקיבוצים. מכאן השביל ממשיך ומגיע לכביש 672 במרחק של כ-2 ק"מ מקיבוץ דליה. בקיבוץ דליה צרכניה שמקבלת כרטיסי אשראי בלבד. (א'-ה' 19:00-07:30 ו' 13:00-08:30 ש' 13:00-10:00.).
===מקבוץ דליה (כביש 672) לבנימינה (18 ק"מ)===
מכביש 672 שמדרום לקיבוץ דליה הולכים מערבה ועוברים מעל מאגר רז היפה. בהמשך חוצים את נחל תנינים והולכים באזור של כרמים ומטעים שמכונה בפי תושבי האזור טוסקנה הקטנה. השביל עובר ליד מושב גבעת ניל"י. בעת כתיבת מילים אלה אין במקום מכולת. ממשיכים בעליה וחוצים את כביש 6 לצידו המערבי הפעם מעליו . חוצים עוד רכס בכיוון מערב ומגיעים לתצפית יפה למישור החוף. בתום ירידה קצרה מגיעים לכביש 6533. אפשר לבקר בפארק אלונה שנמצא כחצי ק"מ מצפון לשביל. הביקור כולל הליכה במים בתוך מנהרה שהייתה חלק ממפעל המים שבנו הרומאים, על מנת להוביל מים לקיסריה. סיום השביל בהליכה לאורך נחל התנינים עד בנימינה.
==מדריך ומפה==
* תיאור דרך מפורט של שביל רמת מנשה נמצא במדריך האדום לשבילים ארוכים בישראל. השביל מסומן במפת סימון שבילים מס' 4 (2014 ואילך).
* המסלול על גבי מפת הטיולים החופשית של ישראל
== הערות ==
אפשר לטייל בשביל ברב עונות השנה. העונה הכי יפה היא האביב.
== קישורים חיצוניים ==
* פורום שביל רמת מנשה
קטגוריה:שבילים בצפון